google/wiki40b huggingface dataset:
Krišnaism

Krišnaism (ka bhagavatism) on India päritolu usund, višnuismi haru, mis on pühendatud Krišnale.
Krišnaism sai alguse meie ajaarvamise esimestel sajanditel.
Krišnaismi pooldaja on krišnaiit.
Taani Margaret

Margaret (23. juuni 1456 – enne 14. juulit 1486) oli Taani kuninga Christian I tütar ja James III abikaasana Šotimaa kuninganna (1469–1486).
Margareti ja Jamesi abiellumine määrati 1460. aastal. Laulatus toimus 1469. aasta juulis, kui Margaret oli 13-aastane. Abielust sündis kolm poega. Vanimast pojast sai kuningas James IV.
Margaret oli populaarne kuninganna, teda peeti ilusaks, leebeks ja mõistlikuks ning paljude ajaloolaste arvates oleks ta olnud valitsemises oma abikaasast võimekam.
Peter Wladimir Wassily von Glasenapp

Peter Wladimir Wassily von Glasenapp (kirjanduses ka Pjotr Glasenapp, Pjotr Glazenap; (2/14. märts 1882 – 27. mai 1951) oli Venemaa sõjaväelane.
Tema vanemad olid Riia politseimeister Woldemar von Glasenapp ja Camilla Naszynska.
Ta oli muu hulgas 28. novembrist 1919 kuni 22. jaanuarini 1920 Loodearmee ülem.
Hoplocephalus

Mürgisus

Hoplocephalus perekonna maoliigi Hoplocephalus curtus isendi hammustus võib inimesele surmav olla, kuid Hoplocephalus variegatus ei ole surmav isegi väikestele neljajalgsetele ja inimesel põhjustab üksnes peavalu.
Tallinna–Tartu kiirrongiliin

Tallinna–Tartu–Tallinna kiirrongiliin on Elroni opereeritav ekspressrongiliin Eestis, mis läbib Harjumaad, Lääne-Virumaad, Jõgevamaad ja Tartumaad.
Päevas sõidab mõlemas suunas 6 reisirongi.
Kalmemägi

Kalmemägi on kõrgendik (hiiemägi) Jõgevamaal Põltsamaa vallas Kalme külas.
Üle mäe kulgeb Tallinna–Tartu maantee. Mäel asub kivi, mis tähistab Mandri-Eesti keskpunkti. Samuti on seal Kalme hiie ohvrikivi.
Boris Meos

Saavutused

Eesti meister Kreeka-Rooma maadluses (1947, 1949, 1952);
NSVL Spartaki meister  Kreeka-Rooma maadluses – 1947, 1949, 1952);
NSVL Spartaki meister vabamaadluses – 1948, 1950, 1952, 1954);
NSVL meistersportlane vabamaadluses – 1949
Eesti Spordiselts Kalevi auliige – 1964;
Vabariikliku kategooria kohtunik – 1950.
Parimad õpilased – Tiit Madalvee, Jaan Grünmann
Draakoniveri

Draakoniveri, ka loheveri on tumepunane orgaaniline värvipigment, mida valmistatakse erinevate troopiliste puuliikide vaigust, samuti nimetatakse draakonivereks vaiku ennast.
Värvainete indeksis on draakonivere tähised C.I. 75200 (drakorubiin) ja 75210 (drakorodiin), ühendi üldnimetuse tähis on NR 31 (Natural red 31).

Omadused

Draakonivere keemiline koostis erineb vastavalt sellele, milliselt taimeliigilt on vaik kogutud. Koostisaineid on palju ning nende kohta leidub mitmesugust erinevat informatsiooni.
Peamine värvi andev komponent on drakorubiin, mida vaik sisaldab vähem kui 1%.
Pigment annab värvitoone roosast sügavpunaseni ning pruunikaspunasest oranžpunaseni. Ei ole valguspüsiv, punane toon kaldub ajapikku pruuniks muutuma.

Kunstis ja kunstkäsitöös

Värvipigmendina pole draakoniveri tänapäeval enam populaarne. Seda kasutavad orgaanilistes lahustites vedeldatuna lakkide toonimiseks näiteks mööblimeistrid ja restaureerijad. Samuti kasutavad draakoniverd laki toonijana pillimeistrid, viiuli punakaks lakkimise traditsioon ulatub Euroopas 18. sajandist tänapäevani.
Draakoniverd on kasutatud raamatute ja käsikirjade käsitsi maalitud miniatuuridel ning akvarellmaalis, samuti kullatise aluspinna kruntimiseks kroonlühtritel. Vanas eestikeelses käsiraamatus kannab see kuldamise krundi komponendina mööblimeistritel lendawamau were nimetust.

Kosmeetikas

Mõningad kosmeetikafirmad on aine kasutusele võtnud, kuna see moodustab nahale kaitsva katte ning on sobilik tundlikule nahale.

Muud

Kasutatakse ka aroomiõlides ja viirukites.

Pigmendiga seotud legend

Plinius Vanem on pidevalt laienevat värvipigmentide hulka laites kirjutanud: "Indiast lisanduvad selle jõgede setted ning draakonite ja elevantide veri." Lause teises osas viitas ta uskumusele, mille kohaselt on elevantidel jahutav veri. Arvati, et kuivaperioodil ronisid janu kustutada soovivad draakonid puude otsa ning ründasid elevante. Vahel see õnnestus, vahel tappis elevant aga draakoni ning loomad surid koos. Elevandi ja draakoni vere segu peetigi lohevereks.
Karl Friedrich Luts

Karl Friedrich Luts (15. november 1883 Peterburi – 15. jaanuar 1942 Ussollag, Permi oblast) oli eesti põlevkivikeemik ja põlevkivitehnoloogia rajajaid.
Reet Valgmaa

Reet Valgmaa (sündinud 30. märtsil 1952) on eesti pedagoog ja sulgpallur. 
Ta on õpetanud Nõo Keskkoolis, Tartu Ülikoolis ja Viljandi Kultuurikolledžis. Ta töötas 1995–1998 Viljandi Kultuurikolledžis dotsendina ja 1998–2003 professorina. Rajas 1992 koolituskeskuse "Tõru" ja on selle juhataja. 
Ta on 30-kordne Eesti meister sulgpallis. Ta on samuti esinenud folklauljana.
Tomatid

Tomati ehitus ja välimus

Tomat on harilikult kahepesaline, mõnikord mitmepesaline lihakas mari.
Tomatid võivad kujult olla ümarad ja siledad (tavalised tomatid), lameümarad ja siledad (enamasti lihatomatid), lameümarad ja voldilised (cuore di bue Põhja-Itaalias), lamedad, elliptilised, ovaalselt pikergused (pudeltomatid, näiteks San Marzano tomat ja Andenhorn), südamekujulised (Venemaa cuore di bue), ploomikujulised (datteltomatid, munatomatid), pirnikujulised (kirsstomatid) või silindrilised või mitmest osast koosnevad (hiidtomatid).
Suurus oleneb ka pesade arvust. Tavaline läbimõõt on 3–10 cm, tavaliselt umbes 8 cm. Kirsstomatite läbimõõt on 2–3 cm, tavalistel tomatitel 3–5 cm, cuore di bue'l 4–10 cm, lihatomatitel 3–6 cm.
Massi järgi jaotatakse neid väikesteks (mass 20 kuni 50 g), keskmisteks (51–100 g) ja suurteks (üle 100 g). On ka üle 900-grammiseid tomateid (hiidtomatid).
Tavaliselt on tomatid algul rohelised ja küpsedes muutuvad punaseks. Küpsed tomatid on värvuselt kahvaturoosad kuni vaarikpunased (tumepunased) või tumeoranžid või siis valged, helerohelised, helekollased kuni kuldkollased. Punase (või kollase) värvuse annab põhiliselt lükopeen. On ka violetseid, pruune ja musti, samuti triibulisi ja marmormustriga tomateid. Mõnikord on tomat rootsu juurest roheline.
Tomatitel on palju seemneid on väikesed, 2,5–3,3 ± 2 mm pikkused, 1,5–2,3 mm laiused ja 0,5–0,8 mm paksused. Nad on äraspidimunajad või kolmnurkselt neerjad, lamedad, terava otsaga, paljad või väga karvased (karvataoliste väljakasvetega seemnekesta välistest rakkudest, hele- või tumekollased või kahvatupruunid hallika varjundiga. Väljakasved on kas liibuvad ja annavad seemnetele sametise pinna või on tokerjad. Seemned paiknevad rohke limase massi sees.

Töötlemisviisid

Tomateid süüakse värskelt, keedetult, praetult, kuivatatult ja konserveeritult.

Viljad või köögivili?

Inglise keeles nimetatakse nii puuvilju kui ka vilju fruits. 1893. aastal tunnistas USA Ülemkohus kohtuasjas Nix v. Hedden, et tollimaksu kogumisel tuleb tomateid pidada köögiviljaks, kuigi botaanika seisukohast on nad viljad.
2001. aastal otsustas Euroopa Liit, et tomatid ei ole köögiviljad, vaid viljad. Sama käib kurkide, kõrvitsate ja melonite kohta.

Mälestusmärk

Ukrainas Kamjanka-Dniprovska linnas on mälestusmärk "Au tomatile".

Unicode'i kood

Tomati kui sümboli kood Unicode'is on U+1F345.
Rahvusvaheline Kaitseuuringute Keskus

Sihtasutus Rahvusvaheline Kaitseuuringute Keskus (The International Centre for Defence Studies) on kaitse- ja julgeolekupoliitilisi küsimusi analüüsiv mõttekoda, mille asutamiseks andis Eesti Vabariigi Valitsus kaitseministrile volitused 2006. aasta märtsis.
RKK ülesanne on jälgida ja analüüsida kaitse- ja julgeolekuvaldkonnas toimuvaid ülemaailmseid arenguid ning Eestile erihuvi pakkuvaid kitsamaid teemasid. Selle tulemusel sündiv sõltumatu eksperthinnang peaks olema riigiametitele abiks pädeva poliitika kujundamisel, samuti aitama tõsta avalikkuse informeeritust kaitse- ja julgeolekuvaldkonnas toimuvast ning arusaamist Eesti julgeolekut mõjutavatest teguritest. Mitmetesse keskuse projektidesse on partneritena kaasatud sobiva profiiliga mõttekodasid teistest riikidest. 
Keskuse üks ülesandeid on ka asjatundliku välispoliitilise diskussiooni elavdamine Eestis. Sel eesmärgil toimuvad ka seminarid, kus nii Eesti kui mujalt saabunud analüütikud arutavad välis- ja julgeolekupoliitilisi päevateemasid. Samuti korraldab keskus iga-aastaselt rahvusvahelist Lennart Meri mälestuskonverentsi, mis keskendub Euroopa julgeolekule. 
Keskus annab välja kuukirja Diplomaatia ning keskuse teadurite sulest ilmuvad regulaarselt välis- ja julgeolekupoliitilisi küsimusi käsitlevad artiklid.
Rahvusvahelise Kaitseuuringute Keskuse juhataja alates selle asutamisest oli Kadri Liik. Augustis 2011 asus keskust juhtima Martin Hurt. 1. märtsil 2012 asus keskust juhtima Matthew Bryza. Aastatel 2015-2017 oli keskuse direktor Jüri Luik. 
Juuni alguses 2011 vallandati Keskuse büroojuht Leelet Nellis, kes lasi sihtasutusel kinni maksta oma isiklikke reisiarveid ja võttis ka asutuse kontolt sularaha kokku umbes 37 000 euro väärtuses.
Raivo

Raivo on eesti mehenimi. On arvatud, et nimi "Raivo" on mugandus nimest Raimund. On ka arvatud, et nimel "Raivo" võib olla seos sõnaga "raev."
1. jaanuari 2019 seisuga oli Eestis eesnimi Raivo 3342 mehel. Raivo on Eestis levikult 37. mehenimi.
Kõige populaarsem oli eesnimi Raivo vanuserühmas 55–59, kus neid on 10 000 elaniku kohta 71,57 ning Järva maakonnas, kus neid on 10 000 elaniku kohta 47,53. Raivo oli keskmiselt 55 aasta vanune (mediaanvanus oli 57).
Jölöga

Jölöga (komi keeles Йöлöга, 'Kaja') on Komi Vabariigis Sõktõvkaris ilmuv komikeelne noorteleht.
Ajaleht ilmub alates 1991. aasta oktoobrist ja sagedusega üks kord nädalas.
Ajalehe trükiarv on 1500 eksemplari.
Vjazma

Ajalugu

Vjazmat on esmakordselt mainitud 1239, mil see kuulus Smolenski suurvürstiriigile. 1403–1493 kuulus Leedu suurvürstiriiki. Ivan Julma ajal oli linn opritšnina all. 1654–1655 asus linnas ajutiselt Venemaa valitsus, kui tsaar Aleksei I Mihhailovitš pidi Moskvas möllava epideemia tõttu Vjazmasse jääma. 1812 peeti linna juures suur lahing taganevate Napoleoni vägedega.
Linnaõigused sai 1776. aastal.

Majandus

Linn on raudteede sõlmpunkt ja selle lähedalt möödub Moskvast Minskisse suunduv maantee M1.
Vjazmas auvad mitmed tehased ja tööstusettevõtted.
Athenaios (poksija)

Athenaios oli vanakreeka poksija, olümpiavõitja, keda mainib Pausanias (6.4.1).
Haabersti asum

Ajalugu

Juba 1265. aastal peeti praeguse Haabersti asumi alasid osaks linnakogukonna ühisest maavaldusest.
Haabersti nime märgiti esimest korda 1557. aastal seoses Tonnies Haberes´iga, kes elas Lahepea külas. Lahepea küla asus Kopli lahe lõunakaldal Mustjõe ja praeguse Haabersti asumi kandis.
Haabersti linnamõisale, mille järgi on nime saanud nii tänapäevane asum kui ka linnaosa, kuulusid 18. sajandil Kadaka, Kakumäe, Õismäe, Mustjõe ja Vismeistri asumi alad. 1817. aastast kuni 1930. aastateni kuulus Haabersti väljapoole linnapiiri. Haabersti mõis kaotas linnamõisa staatuse 1931. aastal.
Tallinna linnaaednik Hans Lepp omandas Haabersti asumis 1920. aastatel 1,6 hektari suuruse valduse, kuhu rajas Lillevälja talu-puukooli. Need maavaldused olid kunagi kuulunud endisele Strandheimi suvemõisale. Puukoolis kasvas haruldasi puuliike (näiteks valge mänd, punane tamm, mägi-ebaküpressi kultivar jt). Hans Lepa aiast pärit haruldasi puid on kasutatud näiteks Tammsaare pargi ilustamiseks ning Lepp on annetanud hulgaliselt puu- ja ilupõõsaistikuid linna haljastamiseks. Endine Lillevälja talu-puukool võeti 1993. aastal looduskaitse alla.

Olulisemad objektid

Asumi üks tähtsamaid rajatisi on 1998. aastal avatud Rocca al Mare kaubanduskeskus, mis on üks Tallinna suuremaid kaubanduskeskusi. Haabersti asumis on lisaks veel Škoda Jäähall ja tennisekeskus. Asumi territooriumile jääb Haabersti mets.

Haridus ja kultuur

Haabersti asumi territooriumile jääb Saku Suurhall, mis valmis 2001. aastal. Saku Suurhallis korraldatakse kontserte, messe, spordiüritusi jm, näiteks 2002. aastal toimus seal Eurovisiooni lauluvõistlus. 2010. aastal toimusid Saku Suurhallis veel näiteks Euroopa meistrivõistlused iluuisutamises.

Haabersti asumi tänavad

Mitmed asumi tänavad on saanud nime kunagise Haabersti mõisa järgi – asumis on näiteks Mõisa, Kaeravälja ja Mõisapõllu tänav. Lillevälja tänav nimetati endise Lillevälja talu-puukooli (Hans Lepa puukool-aed) järgi, Kärneri tänav sai nime Haabersti mõisa kärneri (aedniku) järgi.  Asumisse kuuluvad lisaks veel Haabersti tänav, Mäekõrtsi tänav, Rannamõisa tee, Lõuka tänav ja Vabaõhumuuseumi tee.
Keenia mägi

Keenia (inglise, suahiili Kenya, suahiili Kirinyaga) on vulkaan Aafrikas, Keenia kõrgeim mägi. Kõrgus 5199 meetrit.
Kindralkuberner

Kindralkuberner on monarhi asevalitseja iseseisvas riigis, suures koloonias või haldusüksuses. 
Sõltuvalt poliitilisest korraldusest võib kindralkuberner olla kõrgema ametiastmega kuberner või seista "tavalistest" kuberneridest kõrgemal, täites administratiivseid või ka valitsusjuhi ülesandeid.
Ajalooliselt valitsesid kindralkubernerid mitmeid Briti, Belgia, Prantsuse, Hollandi, Hispaania ja Portugali kolooniaid ning Rootsi dominioone. Kindralkubernerid määras ka Napoleon Bonaparte valitsema mõningaid Prantsuse võimu alla langenud alasid (Brandenburg, Kuramaa, Parma ja Piacenza, Piombino, Toscana, Illüüria). Samuti on kindralkubernerid valitsenud USA võimu ajal Filipiine, Teises maailmasõjas Saksa okupatsiooni ajal Poolat, liitlaste kontrolli all olevat Saksimaad pärast Napoleoni lüüasaamist, Austria-Ungari ja Bulgaaria poolt Esimeses maailmasõjas okupeeritud Serbiat ning mõningaid Vene keisririigi alasid (Soome, Poola, Baltimaad).
Tänapäeval nimetatakse kindralkubernerideks Suurbritannia kuninganna asevalitsejaid Briti Rahvaste Ühenduse maades ning Iraani provintsijuhte, kelle määrab siseminister. Rahvaste Ühenduse kindralkubernerid määrab kuninganna kohaliku peaministri ettepanekul; ainsad erandid on Paapua Uus-Guinea ja Saalomoni saared, kus kindralkuberneri valib parlament.
Eestit valitsesid kindralkubernerid Rootsi ja Vene võimu all: Eestimaa kubermangu 1674–1909, Liivimaa kubermangu 1621–1909. Eesti ajal, aastail 1920–1924 ja 1925–1930, täitis kindralkuberneri ülesandeid siseminister.
Varstu kultuurikeskus

Varstu kultuurikeskus on kultuurikeskus Võru maakonnas Rõuge vallas (enne 2017. aastat Varstu vallas) Varstu asulas. 
Asutuse juhataja on Monika Toom.
2K22 Tunguska

2K22 Tunguska (vene keeles: 2К22 "Тунгуска") on Vene roomikutega õhutõrjesoomuk, mille varustusse kuulub pind-õhk-tüüpi juhitav raketi- ja relvasüsteem. See on välja töötatud jalaväe- ja tankirügementide kaitseks madalalt lendavate lennukite, helikopterite ja tiibrakettide eest nii ööl kui päeval ja igasuguse ilmaga. 2K22 Tunguska NATO koodnimi on SA-19 Grison. Ehitatakse Uljanovskis (Ульяновский механический завод) alates 1981. aastast.
Kanuri keel

Kanuri keel on murdekontiinum, mida kõneleb üle nelja miljoni inimese  Nigeerias, Nigeris, Tšaadis ja Kamerunis. Samuti kõnelevad kanuri keelt väikesed vähemused Liibüa lõunaosas ja Sudaanis. 21. sajandi algul oli 5 700 000 inimest Kesk-Aafrikas, kes rääkisid kahte peamist murdekeelt Manga Kanuri ja Yerwa Kanuri (mida nimetatakse ka Beriberiks, kuigi kõnelejad peavad seda halvustavaks nimetuseks). See keel kuulub Lääne-Sahara keelte alamharu Niiluse-Sahara keelte hulka. Kanuri keelt seostatakse Kanemi ja Bornu riigiga, mis domineerisid Tšaadi järve äärsetes piirkondades tuhandeid aastaid. Kanuri keele sõnajärg on põhiliselt SOV.
Maarjamäe Saksa sõjaväekalmistu

Maarjamäe Saksa sõjaväekalmistu asub Tallinnas Pirita linnaosas, Maarjamäe memoriaali kõrval. Kalmistu on arvele võetud ajaloomälestisena.
Kalmistu, kus puhkab üle 2100 Teises maailmasõjas hukkunud Eesti, Saksa ja Soome sõduri, taastati 1998. aastal.
Kõrvapete

Kõrvapete või kuuldepete on inimese kuulmisel esinev illusioon, mis on ekvivalentne silmapettega nägemismeele korral. Kõrvapette korral kuuldakse helisid, mida stiimulina tegelikult ei esine.
Lovex

Ajalugu

Bänd alustas 2001.–2002. aasta talvel, kui mõned bändiliikmed ja üks endine liige otsustasid teha oma bändi, et mängida rokkmuusikat ja lõbutseda. 2004. aastal said nad plaadilepingu. 2005. aasta augustis ilmus poodidesse nende esimene hitt "Bleeding". Nende teine singel "Guardian Angel" ilmus jaanuaris 2006 ja sai Soomes suureks hitiks. Bändi esimene album "Divine Insanity" ilmus 2006. aasta märtsis. Lovex üritas pääseda 2007. aastal Eurovisiooni lauluvõistlusele lauluga "Anyone, Anymore", aga jäi Soome eelvoorus kolmandale kohale.
Kootenai maakond

Ajalugu

Maakond moodustati 1864. aastal.
Lipumast

Lipumast on vertikaalne mast, mille otsa heisatakse lipunööri abil lipp. Lipumast vastandina lipuvardale on ilmselt alguse saanud merendusest, kus lipp heisati laevamasti otsa. Lipumaste valmistatakse tavaliselt puidust või metallist, viimasel ajal enam ka plastist.
Soovituslik mastilipu laius on ligikaudu 1/6 lipumasti pikkusest.
Maailma kõrgeim lipumast on alates 2011. aastast Tadžikistanis Dušanbes asuv mast, mis on 165 m kõrge. Eelmine rekordiomanik oli 162-meetrine mast Aserbaidžaanis Bakuus ning veel enne seda 160 meetri kõrgune mast Põhja-Koreas Gijeong-dongis.
AS Merko Ehitus

AS Merko Ehitus on aastal 1990 asutatud ehitusettevõte.
Kontserni emaettevõte AS Merko Ehitus tegutseb valdusettevõttena, ehituse valdkonnas tegutsevad selle tütarettevõtted.
Aastast 1997 on ettevõtte aktsiad noteeritud Tallinna börsil. Merko Ehituse suuromanik on Toomas Annus talle kuuluvate ettevõtete kaudu.
2012. aasta lõpu seisuga töötas ettevõttes üle 900 inimese.
Merko Ehitusele kuuluvad teiste seas Eestis tegutsev ehitusettevõte AS Merko Ehitus Eesti, Lätis tegutsev ehitusettevõte SIA Merks ja Leedus tegutsev ehitusettevõte UAB Merko Statyba.
Abbassiidid

Abbassiidid ehk Abbassiidide dünastia (araabia keeles العبّاسيّون, al-‘Abbāsīyūn) oli kaliifide dünastia, mis valitses  Abbassiidide kalifaati 750–1258.
Dünastia rajas Muḩammadi noorima onu al-‘Abbās ibn ‘abd al-Muţţālibi pojapojapoeg Abū l-‘Abbās as-Saffāḩ, kes kukutas Omaijaadide dünastia Damaskuses. 
Abbassiidide riiki nimetatakse Abbassiidide kalifaadiks ehk Bagdadi kalifaadiks, sest pealinn viidi 762 üle Damaskusest Bagdadisse. 
Abbassiidide hiilgeaeg oli 8. sajandi teine pool ja 9. sajandi algus, mil valitsesid al-Manşūr, Hārūn ar-Rashīd ja al-Ma'mūn. 
Abbassiidide valitsemisele tegi lõpu mongoli khaan Hulagu, kes 1258 rüüstas Bagdadit ning moodustas Ilkhanaadi.
Andrus Värnik

Isiklikku

Andrus Värnik on 182 cm pikk ja kaalub 97 kg. Ta elab Antslas. Värnik kuulus klubisse Võru KJK Lõunalõvi ja treenis Heino Puuste juhendamisel. Alates 2009. aasta kevadest treenis Värnikut Sulev Lepik. 
Värniku hobid on golf ja tennis.
Värnik valdab võru keelt.
2007. aasta sügisel osales Värnik saates "Tantsud tähtedega", kus tema partner oli Kaisa Oja . Ta ei jõudnud paremate hulka.

Liikluseeskirja rikkumised

1. augustil 2006 sõitis Värnik 163 km/h kohas, kus suurim lubatud kiirus oli 90 km/h. 
2007. aasta aprillis jäi Värnik Tallinnas Ehitajate teel oma autot Audi A6 juhtides vahele juhiloata sõiduga. Värnikult oli juhtimisõigus kiiruse ületamise tõttu ära võetud. Politsei vormistas talle väärteoprotokolli ja määras karistuseks rahatrahvi, mille suurust ei avalikustatud. 
16. jaanuaril 2010 tabas politsei Värniku Tallinnas Tehnika tänaval alkoholijoobes autoroolist. Politsei karistas teda 12 000 krooni suuruse rahatrahvi ja juhtimisõiguse äravõtmisega neljaks kuuks.
Vaimastvere vald (1939)

Vaimastvere vald oli vald Tartumaal aastail 1939–1949 ja Jõgeva maakonnas aastail 1949–1950.
Vald kuulus Riigivolikogu 47. valimisringkonda, kust valiti Karl Roomet.
13. septembril 1945 moodustati valla koosseisus Kõola külanõukogu ja Selli külanõukogu.

Väljavõte Vabariigi Presidendi otsusest nr. 88 – 7. oktoobrist 1938 (RT 1938, 87, 776)

38. Vaimastvere vald – piirkonnaga, mis moodustub: a) senise Vaimastvere valla maa-alast; b) senise Rakke valla Selli küla, Selli asunduse ja Vägeva aleviku piirkonnast; c) senise Jõgeva valla Oonurme küla Pobeli nr. 1, Pobeli-Hans nr. 2, Pobeli-Tõnu nr. 3 ja Tuule nr. A-71 talude, Tuule metsavahikoha nr. A-72 ja Sarapuu metsavahikoha nr. A-116 ning Kurista metskonna Kurista metsandiku kvartaalide nr. 1–11 ja 14–18 maa-aladest.
Kalle Tammemäe

Kalle Tammemäe (sündinud 10. septembril 1958 Antslas) on Eesti infotehnoloog, endine Eesti Infotehnoloogia Kolledži rektor ja Tallinna Tehnikaülikooli õppeprorektor.

Haridus

Ta õppis aastast 1964 Misso Keskkoolis, aastatel 1969–1973 Juuru Keskkoolis ja aastatel 1973–1976 Nõo Keskkoolis. 1976 - 1981 õppis Tallinna Tehnikaülikoolis arvutitehnika eriala. Omandas süsteemiinseneri diplomi. 1984 - 1987 osales kraadiõppes, 1992 - 1994 doktorantuuris.
Svetla Yordanova

Svetla Yordanova (bulgaaria keeles Светла Йорданова; sündinud 8. mail 1976) on bulgaaria maletaja, naiste rahvusvaheline meister (2008). 
Ta on 2015. aasta Bulgaaria naiste malemeister.
Georg Rosenberg

Georg Rosenberg (ka Georg Alfred Rosenberg; 20. oktoober 1870 Taagepera – 28. jaanuar 1935 Suure-Jaani) oli eesti vaimulik.
Algõpetuse sai ta koduõpetaja käest. Ta õppis aastatel 1833–1890 Tartus gümnaasiumis ja aastatel 1890–1895 Tartu Ülikooli usuteaduskonnas; ta oli Eesti Üliõpilaste Seltsi vilistlane.
Pidas prooviaastat Peterburi Jaani koguduses Jakob Hurda juures, ordineeriti õpetajaametisse 9. märtsil/21. märtsil 1897. Oli aastatel 1898–1935 Suure-Jaani Johannese koguduse õpetaja.
Jonny Evans

Jonathan Grant Evans (sündinud 3. jaanuaril 1988 Belfastis) on Põhja-Iirimaa jalgpallur, kes mängib kaitsjana Premier League'i klubis Leicester City ja Põhja-Iirimaa jalgpallikoondises.
Ta alustas klubikarjääri Manchester Unitedis, millega liitus ta 2004. aastal. Aastatel 2006–2008 mängis ta laenul Belgias Royal Antwerpis ja Inglismaal Sunderlandis. Manchester Unitedi meeskonnas mängis ta Inglismaa kõrgliigas alates hooajast 2008–09. Ta tuli kolmel korral Manchester Unitediga Inglismaa meistriks.
2015. aasta augustis liitus ta West Bromwich Albioniga. Ta mängis klubis järgmised kolm hooaega, kuid 2017–18 jäi West Bromwich Albion Premier League'is viimaseks ja langes esiliigasse.
2018. aasta juunis sõlmis ta kolmeaastase lepingu Leicester Cityga.
Debüüdi Põhja-Iirimaa jalgpallikoondises tegi Evans 2006. aasta septembris EM-i valikmängus Hispaania vastu. Koondisekarjääri esimese värava lõi ta 28. märtsil 2009 MM-i valikmängus Poola vastu. Ta kuulus Põhja-Iirimaa koondisse 2016. aasta Euroopa meistrivõistlustel.
Tema noorem vend Corry on samuti jalgpallur, Manchester Unitedi kasvandik ja mängib Põhja-Iirimaa koondises.
Tiirhanna paemurd

Tiirhanna paemurd on endine paemurd Võru maakonnas Setomaa vallas. 
Paemurrus olev paljand on arvele võetud ürglooduse objektina.
Mario Peterson

Haridus

Mario Peterson on lõpetanud TTÜ informaatika eriala. Oma teadmisi täiendab magistrantuuris.

Töökäik

Peterson on töötanud Veterinaar- ja Toiduametis Avalike suhete ja Informaatika büroo juhatajana. Praegu töötab Maksu- ja Tolliametis projekti-arendusjuhina.